Document ID: 31989R3904

*****
ΚΑΝΟΝΙΣΜΟΣ (ΕΟΚ) αριθ. 3904/89 ΤΟΥ ΣΥΜΒΟΥΛΙΟΥ
της 15ης Δεκεμβρίου 1989
για το άνοιγμα και τον τρόπο διαχείρισης αυτόνομων κοινοτικών δασμολογικών ποσοστώσεων για τον μη καβουρδισμένο καφέ με καφεΐνη και το κακάο σε κόκκους και θραύσματα κόκκων (1990)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 28,
την πρόταση της Επιτροπής,
Εκτιμώντας:
ότι, βάσει των αποτελεσμάτων των διαπραγματεύσεων για την προσχώρηση της Ισπανίας και για να ληφθούν υπόψη τα παραδοσιακά ρεύματα συναλλαγών μεταξύ της Ισπανίας και της Λατινικής Αμερικής, η Κοινότητα άνοιξε, κατά τη διάρκεια των τριών πρώτων ετών της μεταβατικής περιόδου, δηλαδή μέχρι τις 31 Δεκεμβρίου 1988 αυτόνομες κοινοτικές δασμολογικές ποσοστώσεις, με δασμό μηδέν, ύψους 40 000 τόνων για τον μη καβουρδισμένο καφέ με καφεΐνη και 10 000 τόνων για το κακάο σε κόκκους και θραύσματα κόκκων· ότι, για τους ίδιους λόγους, τα δασμολογικά αυτά μέτρα παρατάθηκαν για το 1989, λαμβάνοντας υπόψη, όπως και τα προηγούμενα χρόνια, την ιδιαίτερη θέση της Ισπανίας· ότι, εν αναμονή της οριστικής λύσης του προβλήματος στα πλαίσια του συστήματος των γενικευμένων προτιμήσεων με την ευκαιρία της προβλεπόμενης αναθεώρησής του για τη δεκαετία 1991 - 2000, ενδείκνυται να παραταθούν για το έτος 1990 τα εν λόγω δασμολογικά μέτρα αυξάνοντας ελαφρά τις ποσότητες στο ύψος των 48 000 και 12 000 τόνων αντιστοίχως·
ότι πρέπει να εξασφαλισθεί, ιδίως, η ίση και συνεχής πρόσβαση όλων των εισαγωγέων στις ποσοστώσεις αυτές και η χωρίς διακοπή εφαρμογή των δασμών των προβλεπόμενων από αυτές για όλες τις εισαγωγές των εν λόγω προϊόντων μέχρι να εξαντληθούν· ότι, λόγω του επιδιωκόμενου σκοπού, ο οποίος δικαιολογεί εξάλλου τη χορήγηση στην Ισπανία του εδαφικού ευεργετήματος των μέτρων αυτών, η διατήρηση μιας κάποιας κατανομής μεταξύ των κρατών μελών των ποσοστώσεων αυτών κρίνεται αναγκαία· ότι πρέπει λοιπόν να διαχωρισθούν οι ποσότητες των ποσοστώσεων σε δύο τμήματα από τα οποία το πρώτο παραχωρείται από την αρχή στην Ισπανία, ενώ το δεύτερο αποτελεί το κοινοτικό απόθεμα, από τα οποία τα άλλα κράτη μέλη και, ενδεχομένως, και η Ισπανία, θα μπορούν να προβαίνουν σε ανάληψη των ποσοτήτων που είναι αναγκαίες για την κάλυψη των πραγματικών αναγκών τους·
ότι αυτός ο τρόπος διαχείρισης απαιτεί στενή συνεργασία μεταξύ των κρατών μελών και της Επιτροπής, η οποία πρέπει, ιδίως, να μπορεί να παρακολουθεί το ρυθμό εξάντλησης των ποσοτήτων των ποσοστώσεων και να πληροφορεί σχετικά τα κράτη μέλη·
ότι αν, σε μια συγκεκριμένη ημερομηνία της ποσοστωτικής περιόδου, υπάρχει σημαντικό υπόλοιπο του αρχικού μεριδίου στην Ισπανία είναι απαραίτητο το κράτος αυτό να επιστρέφει τις μη χρησιμοποιηθείσες ποσότητες στο απόθεμα, έτσι ώστε να αποφεύγεται η περίπτωση όπου ένα μέρος των κοινοτικών ποσοστώσεων μένει αχρησιμοποίητο σε ένα κράτος μέλος, ενώ θα μπορούσε να χρησιμοποιηθεί σε άλλα·
ότι, επειδή το Βασίλειο του Βελγίου, το Βασίλειο των Κάτω Χωρών και το Μεγάλο Δουκάτο του Λουξεμβούργου έχουν συνενωθεί και εκπροσωπούνται από την οικονομική ένωση Μπενελούξ, κάθε ενέργεια σχετική με τη διαχείριση των ποσοστώσεων μπορεί να διεξάγεται από ένα από τα μέλη της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Από την 1η Ιανουαρίου και μέχρι τις 31 Δεκεμβρίου 1990, οι δασμοί που επιβάλλονται κατά την εισαγωγή των κατωτέρω προϊόντων αναστέλλονται στο επίπεδο και εντός των ορίων κοινοτικών δασμολογικών ποσοστώσεων, που αναφέρονται στον ακόλουθο πίνακα:
1.2.3.4.5 // // // // // // Αύξων
αριθμός
// Κωδικός ΣΟ // Περιγραφή εμπορευμάτων
// Μέγεθος της
ποσόστωσης
(σε τόνους) // Ποσοστωτικός
δασμός
(σε %) // // // // // // // // // // // 09.2733 // 0901 11 00 // Καφές, μη καβουρδισμένος με καφεΐνη // 48 000 // 0 // 09.2735 // 1801 00 00 // Κακάο σε κόκκους και θραύσματα κόκκων, ακατέργαστα ή φρυγμένα // 12 000 // 0 // // // // //
2. Οι εισαγωγές των εν λόγω προϊόντων που ήδη απολαύουν του ευεργετήματος της απαλλαγής από τους δασμούς, με βάση ένα άλλο προτιμησιακό δασμολογικό καθεστώς, δεν καταλογίζονται σ' αυτές τις δασμολογικές ποσοστώσεις.
Άρθρο 2
1. Οι ποσοστώσεις που αναφέρονται στο άρθρο 1 παράγραφος 1 διαιρούνται σε δύο τμήματα.
2. Ένα πρώτο τμήμα, ύψους 37 525 τόνων για τον καφέ και 9 405 τόνων για το κακάο, παραχωρείται στην Ισπανία μέχρι την ημερομηνία που καθορίζεται στο άρθρο 4.
3. Το δεύτερο τμήμα, ύψους 10 475 τόνων για τον καφέ και 2 595 τόνων για το κακάο, προορίζεται για τα άλλα κράτη μέλη εκτός από την Ισπανία· το τμήμα αυτό διαχειρίζεται η Επιτροπή η οποία μπορεί να λαμβάνει κάθε χρήσιμο διοικητικό μέτρο για να εξασφαλίσει αποτελεσματική διαχείριση. Οι διατάξεις του παρακάτω άρθρου 3 εφαρμόζονται στη διαχείριση των εν λόγω ποσοτήτων.
Άρθρο 3
Εάν ένας εισαγωγέας προσκομίσει σε ένα κράτος μέλος διασάφηση θέσης σε ελεύθερη κυκλοφορία στην οποία περιλαμβάνεται αίτημα υπαγωγής στο προτιμησιακό καθεστώς για ένα προϊόν που αναφέρεται στον παρόντα κανονισμό και εάν αυτή η διασάφηση γίνει δεκτή από τις τελωνειακές αρχές, το συγκεκριμένο κράτος μέλος αντλεί από την ποσόστωση ποσότητα που αντιστοιχεί στις ανάγκες του αφού απευθύνει κοινοποίηση στην Επιτροπή.
Οι αιτήσεις για ανάληψη με την ένδειξη της ημερομηνίας αποδοχής των εν λόγω διασαφήσεων πρέπει να διαβιβάζονται, χωρίς καθυστέρηση, στην Επιτροπή.
Οι αναλήψεις εγκρίνονται από την Επιτροπή σε συνάρτηση με την ημερομηνία αποδοχής των διασαφήσεων θέσης σε ελεύθερη κυκλοφορία από τις τελωνειακές αρχές του συγκεκριμένου κράτους μέλους, στο μέτρο που το διαθέσιμο υπόλοιπο το επιτρέπει.
Εάν ένα κράτος μέλος δεν χρησιμοποιήσει τις ποσότητες που άντλησε, τις επιστρέφει, μόλις αυτό είναι δυνατόν, στην αντίστοιχη ποσόστωση.
Εάν οι αιτούμενες ποσότητες είναι μεγαλύτερες από το διαθέσιμο υπόλοιπο του εν λόγω ποσού, η χορήγηση γίνεται ανάλογα με τις αιτήσεις. Η Επιτροπή ενημερώνει τα κράτη μέλη σχετικά με τις πραγματοποιηθείσες αναλήψεις.
Άρθρο 4
Η Ισπανία επιστρέφει στο δεύτερο τμήμα κάθε ποσόστωσης, στις πιο σύντομες προθεσμίες, το σύνολο των ποσοτήτων που, στις 15 Σεπτεμβρίου 1990 δεν θα έχουν χρησιμοποιηθεί στο πλαίσιο του πρώτου τμήματος που της παραχωρήθηκε.
Ανακοινώνει συγχρόνως στην Επιτροπή το σύνολο των εισαγωγών του προϊόντος που πραγματοποιήθηκαν μέχρι και τις 15 Σεπτεμβρίου 1990 και καταλογίστηκαν στις δασμολογικές ποσοστώσεις καθώς επίσης, ενδεχομένως, τις ποσότητες που αποτελούν αντικείμενο της επιστροφής.
Από τις 16 Σεπτεμβρίου 1990, οι εισαγωγές των εν λόγω προϊόντων στην Ισπανία επωφελούνται το ευεργέτημα των δασμολογικών ποσοστώσεων μόνο μέσα στα όρια του διαθεσίμου υπολοίπου και σύμφωνα με τη διαδικασία του άρθρου 3.
Άρθρο 5
Τα κράτη μέλη εξασφαλίζουν στους εισαγωγείς του εν λόγω προϊόντος την υπό ίσους όρους και συνεχή πρόσβαση στις ποσοστώσεις, εφόσον το υπόλοιπο των ποσοστώσεων το επιτρέπει.
Άρθρο 6
Τα κράτη μέλη και η Επιτροπή συνεργάζονται στενά για να εξασφαλίσουν την τήρηση του παρόντος κανονισμού.
Άρθρο 7
Ο παρών κανονισμός αρχίζει να ισχύει την 1η Ιανουαρίου 1990.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Δεκεμβρίου 1989.

Labels: 3
17